****

|  |
| --- |
| **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**  **ՖԻՆԱՆՍՆԵՐԻ ՆԱԽԱՐԱՐՈՒԹՅՈՒՆ**  **ՆԱԽԱՐԱՐԻ ՏԵՂԱԿԱԼ** |

|  |
| --- |
| **№ 03/26-1/16705-2024** |

0010, Երևան, Մելիք-Ադամյան փող. 1

Վեբ կայք՝ www.minfin.am, ֆիննախ.հայ

Էլ. փոստ՝ secretariat@minfin.am

Հեռ.՝ (+374 11) 800 011

ՀՀ ՊԵՏԱԿԱՆ ԿԱՌԱՎԱՐՄԱՆ

ՄԱՐՄԻՆՆԵՐԻՆ

ՀՀ ՆԱԽԱԳԱՀԻ ԱՇԽԱՏԱԿԱԶՄԻՆ

ԵՐԵՎԱՆԻ ՔԱՂԱՔԱՊԵՏԱՐԱՆԻՆ

Հայտնում ենք, որ ՀՀ կառավարության 23.05.2024թ. N 732-Ն որոշմամբ գնումների գործընթացի կազմակերպման կարգում կատարվել են գնման ընթացակարգերի արդյունքում կնքված պայմանագրերի կատարման նկատմամբ հանրային հսկողության իրականացման պայմանների փոփոխություններ:

Մասնավորապես սահմանվել է, որ եթե կնքված պայմանագրի գինը գերազանցում է գնումների բազային միավորը, ապա կնքված պայմանագրի մասին հայտարարության մեջ նշվում է նաև, որ՝

1) դրանով սահմանված ժամկետում գնման տվյալ գործընթացին մասնակցելու նպատակով հայտ ներկայացրած մասնակիցները կարող են պատվիրատուին ներկայացնել պայմանագրի արդյունքի ընդունման գործընթացին պատասխանատու ստորաբաժանման (մասնագիտական խմբի) հետ համատեղ մասնակցելու գրավոր պահանջ.

2) պետական գաղտնիք չպարունակող գնումների դեպքում պայմանագրի արդյունքի ընդունման գործընթացին պատասխանատու ստորաբաժանման (մասնագիտական խմբի) հետ համատեղ կարող են մասնակցել նաև ՀՀ ֆինանսների նախարարության կողմից վարվող ցուցակում ընդգրկված՝ Հայաստանի Հանրապետությունում պետական գրանցում ստացած հասարակական կազմակերպությունների ներկայացուցիչները, լրատվական գործունեություն իրականացնող անձինք կամ վերջիններիս ներկայացուցիչները (այսուհետ՝ դիտորդներ):

Դիտորդները պայմանագրի արդյունքի ընդունման գործընթացի օրվա, ժամի ու վայրի մասին կարող են տեղեկանալ պատասխանատու ստորաբաժանումից (մասնագիտական խմբից)՝ հեռախոսով կամ գրավոր հարցումն ուղարկելուց հետո մեկ աշխատանքային օրվա ընթացքում: Եթե գրավոր հարցումը ստանալու պահին դեռևս հայտնի չեն ընդունման գործընթացի օրը, ժամն ու վայրը, ապա այդ տեղեկատվությունը տրամադրվում է կնքված պայմանագրի մասին հայտարարության մեջ նշված ժամկետը լրանալուն հաջորդող երկու աշխատանքային օրվա ընթացքում: Պայմանագրի արդյունքի ընդունման գործընթացին ներկայանալիս դիտորդները պարտավոր են ներկայացնել ՀՀ ֆինանսների նախարարության կողմից տրամադրված վկայականը՝ կնքված վերջինիս կնիքով, և իրենց անձը հաստատող փաստաթուղթը։

Այսինքն նշված կարգավորման համաձայն՝ դիտորդները ընդգրկվելով լիազորված մարմնի կողմից վարվող ցուցակում ավտոմատ եղանակով են ստանում պետական գաղտնիք չպարունակող պայմանագրերի արդյունքների ընդունման գործընթացին մասնակցելու հնարավորություն, իսկ տվյալ գործընթացին մասնակցելու նպատակով հայտ ներկայացրած մասնակիցները այդ հնարավորությունը (ներառյալ պետական գաղտնիք պարունակող պայմանագրերի մասով) ստանալու համար ներկայացնում են գրավոր պահանջ։

Տեղեկացնում ենք նաև, որ

-Ֆիզիկական անձին ցուցակից հանելն ավտոմատ դադարեցնում է նաև վերջինիս՝ որևէ պատվիրատուի մոտ պայմանագրի արդյունքի ընդունման գործընթացին մասնակցելու իրավունքը,

- պայմանագրի կատարման արդյունքի ընդունման գործընթացին մասնակցելիս դիտորդներն իրավունք ունեն իրականացնելու տեսա-լուսանկարահանում և չափումներ՝ առանց խոչընդոտելու պայմանագրի կատարման արդյունքի ընդունման գործընթացին: Հիշյալ կարգի պահանջները խախտելու դեպքում լիազորված մարմինը կարող է Հայաստանի Հանրապետությունում պետական գրանցում ստացած հասարակական կազմակերպությանը կամ լրատվական գործունեություն իրականացնող անձին, ինչպես նաև դիտորդներին հանել ցուցակից, ինչն ավտոմատ կերպով հանգեցնում է վկայականի ուժը կորցրած ճանաչելուն:

-նշված ցուցակում ներառված դիտորդները կարող են դիտարկել նաև շինարարական ծրագրերի կատարման ընթացքը հետևյալ նախապայմաններով՝

1) շինարարության տարածք այցելելիս դիտորդները պետք է համապատասխան պահանջ ներկայացնեն պատասխանատու ստորաբաժանմանը (մասնագիտական խմբին), որը պետք է բավարարվի 2 աշխատանքային օրվա ընթացքում: Շինարարական տարածք այցելելու օրն ու ժամը սահմանում է պատասխանատու ստորաբաժանումը (մասնագիտական խումբը)՝ համաձայնեցնելով այն կապալառուի հետ (բայց ոչ ուշ, քան պահանջը ստանալուց հետո 4 աշխատանքային օրվա ընթացքում): Կապալառուի և դիտորդների փոխադարձ համաձայնության դեպքում շինարարական տարածքի այցելությունը կարող է չհամաձայնեցվել պատասխանատու ստորաբաժանման (մասնագիտական խմբի) հետ.

2) շինարարական տարածք այցելելիս դիտորդները պարտավոր են ներկայացնել վերոնշյալ վկայականը և անձը հաստատող փաստաթուղթը, ինչպես նաև կրել սաղավարտ և հետևել անվտանգության կանոնների պահպանման մասին կապալառուի հրահանգներին.

3) շինարարական տարածքի այցելությունը չպետք է խոչընդոտի շինարարական աշխատանքներին, այցելության տևողությունը, ինչպես նաև միևնույն կազմակերպության դիտորդների այցելությունների քանակը չպետք է դուրս գան քաղաքաշինական նորմատիվատեխնիկական և հաստատված նախագծանախահաշվային փաստաթղթերին համապատասխանության ստուգման համար անհրաժեշտ ողջամիտ ծավալներից.

4) այցելության ընթացքում դիտորդները կարող են իրականացնել տեսա-վիդեո նկարահանում և չափումներ.

5) այցելության ընթացքում չպետք է վնասվի շինարարության տարածքում առկա գույքը կամ արդեն կատարված որևէ շինարարական աշխատանք,

- procurement.am հասցեով գործող տեղեկագրում ստեղծվել է նոր՝ «Պայմանագրերի կատարման նկատմամբ հանրային հսկողություն իրականացնող հասարակական կազմակերպությունների և զանգվածային լրատվության միջոցների ցուցակ» բաժինը, որում հրապարակվում են ՀՀ ֆինանսների նախարարության կողմից՝ պայմանագրի կատարման արդյունքի ընդունման գործընթացին մասնակցելու իրավունք ստացած դիտորդների վերաբերյալ տվյալները:

Խնդրում ենք սույն գրության պատճենը տրամադրել՝

- պետական կառավարման մարմնի համակարգում գործող ՓԲԸ-ներին, ՊՈԱԿ-ներին և հիմնադրամներին.

- նաև մարզի վարչական սահմաններում գտնվող համայնքներին և վերջիններիս համակարգում գործող ՓԲԸ-ներին, ՀՈԱԿ-ներին և հիմնադրամներին:

|  |  |  |
| --- | --- | --- |
| ՀԱՐԳԱՆՔՈՎ՝ |  |  |
|  | ԱՎԱԳ ԱՎԱՆԵՍՅԱՆ |

Կատարող՝ Ա. Աղաջանյան

Հեռ. (011) 800 258